HANA ดิ่งต่อ 5% โบรกปักปี 65 “โรงงานไอซีเกาหลี” ขาดทุนอีก 620 ลบ. หั่นกำไรลง 21%
HANA ดิ่งอีก 5% โบรกปักปี 65 “โรงงานไอซีเกาหลี” ขาดทุนต่อราว 580-620 ลบ. คาดโรงงานไอซีในเกาหลีจะถึงจุดคุ้มทุนในปี 2568 โดยในปี 65 หั่นกำไรลง 21% และราคาเป้าหมายลงเหลือ 47 บาท แนะนำ “Reduce”
2 มี.ค. 2565

ผู้สื่อข่าวรายงานว่า วันนี้ (2 มี.ค. 2565) ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 10:56 น. อยู่ที่ระดับ 48.25 บาท ลบไป 2.75 บาท หรือลงไป 5.39% โดยทำจุดสูงสุดที่ระดับ 51.00 บาท และทำจุดต่ำสุดที่ระดับ 48.25 บาท ด้วยมูลค่าการซื้อขาย 898.04 ล้านบาท
 
บล.โนมูระ พัฒนาสิน ระบุในบทวิเคราะห์ว่า มีมุมมองลบหลังประชุมนักวิเคราะห์เพราะผู้บริหาร HANA บอกประมาณการขาดทุนของโรงงานไอซีในเกาหลี 580-620 ล้านบาท ในปี 2565 (ก่อนนี้คาดขาดทุนราว -100 ล้านบาท แต่พองบไตรมาส 4 ปี 2564 ออกมามีขาดทุนของเกาหลีมาก จึงขอรายละเอียดเพิ่ม)
ทั้งนี้ HANA คาดโรงงานไอซีในเกาหลีจะถึงจุดคุ้มทุนในปี 2568 ฝ่ายวิจัยจึงปรับลดประมาณการกำไรลง 21% และราคาเป้าหมายลงเหลือ 47 บาท แนะนำ Reduce HANA เพราะประมาณการขาดทุนของเกาหลีคิดเป็น 24% ของประมาณการกำไรเดิมในปี 2565 ดังนั้นการดำเนินงานของเกาหลีมีผลต่อ HANA อย่างมีนัยสำคัญ